DEĊIŻJONI TAL-KUMMISSJONI
ta’ l-4 ta’ Lulju 2005
dwar in-non-inklużjoni tat-triazamate fl-Anness I tad-Direttiva tal-Kunsill 91/414/KEE u l-irtirar ta’ l-awtorizzazzjonijiet għall-prodotti għall-ħarsien tal-pjanti li fihom dik is-sustanza
(notifikata taħt id-dokument numru C(2005) 1960)
(Test b'rilevanza għaż-ŻEE)
(2005/487/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta' Lulju 1991 dwar it-tqegħid fis-suq (1) ta' prodotti għall-ħarsien tal-pjanti, u partikolarment ir-raba' subparagrafu ta’ l-Artikolu 8(2) tagħha,
Billi:
(1)
L-Artikolu 8(2) tad-Direttiva 91/414/KEE jipprovdi li Stat Membru jista’, matul perijodu ta’ 12-il sena wara n-notifika ta’ dik id-Direttiva, jawtorizza t-tqegħid fis-suq ta’ prodotti għall-ħarsien tal-pjanti li fihom sustanzi attivi mhux imniżżla fl-Anness I ta’ dik id-Direttiva u li jinsabu diġà fis-suq sentejn wara d-data tan-notifika, sakemm dawk is-sustanzi jiġu gradwalment eżaminati fi ħdan il-qafas ta' programm ta’ ħidma.
(2)
Ir-Regolamenti tal-Kummissjoni (KE) Nru 451/2000 (2) u (KE) Nru 703/2001 (3) jistipulaw ir-regoli ddettaljati għall-implimentazzjoni tat-tieni stadju tal-programm ta’ ħidma msemmi fl-Artikolu 8(2) tad-Direttiva 91/414/KEE. Dwar is-sustanza attiva triazamate in-notifikatur għarraf lill-Kummissjoni fis-7 ta’ Lulju 2004 li m’għadux bi ħsiebu jsaqsi għall-inklużjoni ta’ din is-sustanza fl-Anness I tad-Direttiva 91/414/KEE. Minħabba f’hekk, dik is-sustanza attiva m’għandhiex tiġi inkluża f’dak l-Anness u l-Istati Membri għandhom jirtiraw l-awtorizzazzjonijiet kollha għal prodotti għall-ħarsien tal-pjanti li fihom it-triazamate.
(3)
Perijodu ta’ moratorju għar-rimi, l-ħażna, t-tqegħid fis-suq u l-użu ta’ stokks eżistenti għandu jingħata sabiex dawk l-istokks ikunu jistgħu jintużaw għal staġun ta’ tkabbir ieħor.
(4)
Il-miżuri pprovduti f’din id-Deċiżjoni huma fi qbil ma’ l-opinjoni tal-Kumitat Permanenti għall-Katina Alimentari u s-Saħħa ta' l-Annimali,
ADOTTAT DIN ID-DECIZJONI:
Artikolu 1
It-triazamate mhuwiex se jkun inkluż bħala sustanza attiva fl-Anness I tad-Direttiva 91/414/KEE.
Artikolu 2
Stati Membri għandhom jassiguraw li:
1.
awtorizzazzjonijiet għal prodotti għall-ħarsien tal-pjanti li fihom it-triazamate ikunu rtirati sa 4/1/2006;
2.
l-ebda awtorizzazzjoni għal prodotti għall-ħarsien tal-pjanti li fihom it-triazamate ma tingħata jew tiġġedded mid-data ta' pubblikazzjoni.
Artikolu 3
Kull perijodu ta’ moratorju li jingħata mill-Istati Membri taħt l-Artikolu 4(6) tad-Direttiva 91/414/KEE għar-rimi, l-ħażna, t-tqegħid fis-suq, u l-użu ta’ stokks eżistenti għandu jkun qasir kemm jista' jkun u jiskadi sa mhux aktar tard minn 4/1/2007.
Artikolu 4
Din id-Deċiżjoni hi indirizzata lill-Istati Membri.
Magħmul fi Brussell, nhar l-4 ta’ Lulju 2005.